ΓΡΑΠΤΗ ΕΡΩΤΗΣΗ E-0095/99

υποβολή: Gerardo Fernández-Albor (PPE) προς την Επιτροπή

(27 Ιανουαρίου 1999)

Θέμα: Η ισπανική γλώσσα ως υποχρεωτικό μάθημα στις ΗΠΑ

Η ισπανική γλώσσα θα συμπεριληφθεί μεταξύ των βασικών μαθημάτων του υποχρεωτικού εκπαιδευτικού συστήματος των ΗΠΑ, σύμφωνα με τον Υπουργό Παιδείας της χώρας αυτής. Αυτό αποτελεί ένα από τους βασικούς στόχους που έχει θέσει για το έτος 2000 η κυβέρνηση του Bill Clinton, ο οποίος, σε μία πρόσφατη παρέμβαση, επεσήμανε ότι τα παιδιά στις ΗΠΑ των οποίων η πρώτη γλώσσα δεν είναι τα ισπανικά θα έπρεπε να τα μάθουν.

Για το λόγο αυτό, η κοινή συμφωνία που υπέγραψαν ΗΠΑ και Ισπανίαςγια την προώθηση των ισπανικών στην εν λόγω χώρα θα πρέπει να υπολογίζει στην υποστήριξη και τη διοικητική μέριμνα του κοινοτικού εκτελεστικού οργάνου, λόγω της σημασίας της για την προβολή του πολιτισμού της ΕΕ στη χώρα αυτή της Αμερικής.

Μπορεί να αναφέρει η Επιτροπή αν σκοπεύει να συνεργασθεί με την Ισπανία για την προώθηση της ισπανικής γλώσσας στις ΗΠΑ και με ποιόν τρόπο μπορεί να εκφράσει στην πράξη την αλληλεγγύη της, με μέσα που θα καλύψουν ενδεχομένως τις ελλείψεις που μπορεί να εμφανισθούν ως προς το συγκεκριμένο θέμα;

Απάντηση της κυρίας Cresson εξ ονόματος της Επιτροπής

(8 Μαρτίου 1999)

Όπως γνωρίζει το αξιότιμο μέλος, η Κοινότητα επέλεξε να καλλιεργήσει την πολυγλωσσία και την προωθεί ιδιαίτερα στο πλαίσιο των προγραμμάτων της στον τομέα εκπαίδευσης και κατάρτισης, ιδιαίτερα στο τμήμα Lingua του προγράμματος Σωκράτης. Προτεραιότητα έχουν οι λιγότερο ευρέως χρησιμοποιούμενες γλώσσες.

Αυτά τα προγράμματα έχουν ως στόχο τη διδασκαλία και την εκμάθηση των γλωσσών εντός της Κοινότητας. Η προώθηση των κοινοτικών γλωσσών σε τρίτες χώρες δεν αποτελεί στόχο αυτών των προγραμμάτων.

Ωστόσο, η συμφωνία του 1995 μεταξύ της Κοινότητας και των Ηνωμένων Πολιτειών (Απόφαση του Συμβουλίου της 23ης Οκτωβρίου 1995, 95/487/ΕΚ(1) για την κατάρτιση προγράμματος συνεργασίας στον τομέα της τριτοβάθμιας εκπαίδευσης και της επαγγελματικής εκπαίδευσης και κατάρτισης) θέτει ως έναν από τους στόχους της την προώθηση της αμοιβαίας κατανόησης μεταξύ των πολιτών της Κοινότητας και των Ηνωμένων Πολιτειών της Αμερικής, συμπεριλαμβανομένης και της ευρύτερης γνώσης των γλωσσών, των πολιτισμών και των θεσμών τους.

Αυτό το πρόγραμμα εφαρμόζεται κυρίως με σχέδια που ανέπτυξαν από κοινού κοινοπραξίες των κοινοτικών και αμερικανικών πανεπιστημίων. Στις κατευθυντήριες γραμμές για τις προσκλήσεις υποβολής προτάσεων αναφέρεται ρητώς ο παραπάνω στόχος, και στις επεξηγήσεις των προϋποθέσεων που απαιτούνται για την κινητικότητα των σπουδαστών εντός των κοινών σχεδίων προστίθεται ότι:

"Κύριος στόχος αυτού του προγράμματος είναι η ενθάρρυνση και η παροχή της δυνατότητας στους σπουδαστές να διανύσουν διατλαντικές περιόδους σπουδών σε μια χώρα ή περιφέρεια στην οποία μπορούν να βιώσουν ένα ακαδημαϊκό, πολιτιστικό και γλωσσικό περιβάλλον διαφορετικό από αυτό της χώρας τους. Συνεπώς είναι σημαντικό ότι τα μέτρα που πρέπει να ληφθούν από τα εταιρικά ιδρύματα για την πολιτιστική και γλωσσική προετοιμασία των σπουδαστών πρέπει να εκτίθενται σαφώς στην πρόταση αυτή. Όλοι οι σπουδαστές πρέπει να υποστούν πολιτιστική προετοιμασία για την παραμονή τους στο εξωτερικό και όλοι οι σπουδαστές που θα διανύσουν μια περίοδο σπουδών σε μια χώρα, της οποίας η επίσημη γλώσσα δεν είναι η δική τους, θα πρέπει να υποστούν προετοιμασία στην γλώσσα της χώρας τόσο πριν όσο και μετά την αναχώρηση.".

Εφόσον 16 ισπανικά ιδρύματα συμμετέχουν σε 33 προς στιγμή χρηματοδοτούμενα σχέδια, αυτό παρέχει μια μη ευκαταφρόνητη προβολή της ισπανικής γλώσσας και του ισπανικού πολιτισμού τόσο στους Αμερικανούς σπουδαστές που σπουδάζουν σε ισπανικά πανεπιστήμια όσο και στα αμερικανικά πανεπιστήμια που τους αποστέλλουν.

(1) EE L 279 της 22.11.1995.